MPS, polis pantau gerai tepi jalan
SIBU: Peniaga di sekitar kawasan kampung di sini dinasihatkan supaya
memasang papan tanda dan tidak membenarkan orang ramai datang untuk membeli
makanan secara langsung. Pengerusi Majlis Perbandaran Sibu (MPS), Clarence Ting Ing Horh berkata,
terdapat kira-kira 10 pengusaha gerai tepi jalan di lima buah kawasan di sini. Kawasan tersebut adalah di Simpang Tiga, Jalan Masjid, Kampung Hilir, Jalan
Abang Barieng dan Jalan Bandong. “Polis dan MPS akan terus menasihati para peniaga pada peringkat awal
agar berhenti menjual secara langsung kepada orang ramai. “Dari keluar membeli juadah berbuka mereka di gerai makanan, orang
ramai seharusnya menggunakan perkhidmatan dalam talian,” katanya. Menurutnya, MPS dan polis akan terus memberi nasihat dan penerangan kepada
pengusaha gerai tepi jalan sekitar kawasan kampung di sini. Semalam, Timbalan Pengerusi MPS Bujang Zainuddin Abdul Majid, Kaunselor
Mohammad Abdullah Izkandar Roseley dan beberapa yang lain meneruskan pemantauan
di sekitar kawasan Kampung Hilir, Simpang Tiga dan Kampung Datu Lama. “Kita menjelaskan kepada mereka mengenai keputusan Jawatankuasa
Pengurusan Bencana Negeri (JPBN) baru-baru ini yang hanya membenarkan bazar
dalam talian. “Kita juga menasihati mereka menjual produk makanan menerusi atas
talian dan ramai di antara mereka telahpun berbuat demikian,” tambah Ting. Dalam pada itu, Ting turut meminta pengusaha makanan memakai topeng penutup
mulut dan hidung dan sarung tangan ketika mengendalikan makanan  yang mereka jual. Sementara itu, Ketua Polis Daerah Sibu ACP Stanley Jonathan Ringgit ketika
dihubungi berkata, polis akan terus melakukan pemantauan bagi memastikan tiada
sebarang urusan jual beli secara langsung dilakukan. “Polis akan terus memantau keadaan dari semasa ke semasa di sekitar
Sibu,” katanya. 
See author's posts
